**Vakok és Gyengénlátók Közép-Magyarországi Regionális Egyesülete
44. hírlevél**

**Tartalom**

[1. Legyen tagunk decemberben! Meglepetés várja!](http://freemail.hu/mail/index.fm#1.hir)
[2. 5000 önkéntes segítségével 300 áruházban gyűjt karácsonyi adományokat november utolsó hétvégéjén az Élelmiszerbank](http://freemail.hu/mail/index.fm#2.hir)
[3. Decemberi programok az újpesti lámpásokkal](http://freemail.hu/mail/index.fm#3.hir)
[4. Klubnap az ünnep jegyében](http://freemail.hu/mail/index.fm#4.hir)
[5. Új klub alakult](http://freemail.hu/mail/index.fm#5.hir)
[6. Tévhitek az egészségről](http://freemail.hu/mail/index.fm#6.hir)
[7. MEGHÍVÓ](http://freemail.hu/mail/index.fm#7.hir)
[8. „Bál az Operaházban”](http://freemail.hu/mail/index.fm#8.hir)
[9. Lámpás programon voltunk Újpesten](http://freemail.hu/mail/index.fm#9.hir)
[10. Kórházban Bazsikánál](http://freemail.hu/mail/index.fm#10.hir)
[11. Ünnepség Dabason](http://freemail.hu/mail/index.fm#11.hir)
[12. Igazán kifejező és motiváló videó: "Merni"](http://freemail.hu/mail/index.fm#12.hir)
[13. Új szolgáltatást indít az MVGYOSZ - Okos Klub](http://freemail.hu/mail/index.fm#13.hir)
[14. A Láthatár bolt ajánlatai](http://freemail.hu/mail/index.fm#14.hir)
[15. Apró hírek - programmorzsák](http://freemail.hu/mail/index.fm#15.hir)

**1. Legyen tagunk decemberben! Meglepetés várja!**

Az év utolsó hónapja az ajándékozásról, meglepetésekről szól, arról, mivel tegyük szebbé, emlékezetesebbé egymás számára az óév utolsó napjait.
A VGYKE is egy kis ajándékkal szeretné köszönteni azokat, akik decemberben csatlakoznak hozzánk.
Az újonnan belépők - azon túl, hogy a 2015 évi tagdíjat már nem kell kifizetniük – két meglepetés közül választhatnak:

* egy db 1000.- Ft értékű vásárlási utalványt kapnak, ami a Láthatár Segédeszközboltban váltható be, vagy
* egy egy alkalomra szóló 30 perces masszázs szolgáltatást vehetnek igénybe, ami az Egyesület négy szalonja közül bárhol felhasználható.

Ne habozzon! Legyen tagunk! Ha van olyan ismerőse, akiről úgy érzi, hogy szívesen csatlakozna hozzánk, adja tovább a hírt!
Hívjon a 70/387-5267-es mobilon vagy a 384-5541-es számon, írjon az ugyfel@vgyke.com email címre, tájékozódjon a belépési feltételekről.
A központi Ügyfélszolgálati iroda, illetve a kistérségi irodák is mindenkit szeretettel várnak!

**2. 5000 önkéntes segítségével 300 áruházban gyűjt karácsonyi adományokat november utolsó hétvégéjén az Élelmiszerbank**

Budapest, 2015. november 25.

2015-ben ismét megszervezi hagyományos karácsonyi élelmiszer adománygyűjtését a Magyar Élelmiszerbank Egyesület: újdonság, hogy idén először, három napon keresztül, november 27-én, 28-án és 29-én várják a lakosság élelmiszeradományait országszerte közel 150 település majd 300 nagyáruházában. Az Élelmiszerbank célja, hogy a korábbi évekhez hasonlóan egyéni, civil és vállalati önkéntes összefogással a lehető legtöbb rászoruló karácsonyát tegye szebbé élelmiszeradományok segítségével. A karitatív gyűjtéshez az idei évben a Centrál színház művészei – Nagy-Kálózy Eszter, Pokorny Lia, Papp János, Rudolf Péter és Kovács István is csatlakoznak, akik videó üzenetben is elmondják, miért érzik fontosnak a kezdeményezést.

Konzerv, étolaj, cukor, csokoládé, tartós tej, bébiétel, tészta, liszt,– ezek a termékek sokak számára egy hétköznapi bevásárlás termékei, azonban vannak, akik számára a karácsonyi kívánságok listáját jelenti ez a felsorolás. A Magyar Élelmiszerbank lakossági élelmiszergyűjtő akciójának célja, hogy szolidaritásra hívja a vásárlókat, akik segítségével ebben az évben is minél több nélkülöző kívánsága teljesülhet.
A szervezet egész évben azért dolgozik, hogy a rászorulók közül minél többen jussanak élelmiszerhez, az év végi ünnepek környékén azonban minden évben növekszik az adománykérők száma. Ilyenkor az Élelmiszerbank a lakosság segítségét is kéri a megfelelő mennyiségű tartós élelmiszer összegyűjtéséhez.

A szétosztható adománykészletek növelése érdekében az Élelmiszerbank idén először november 27-én, pénteken 15 és 20 óra között, november 28-án, szombaton 8 és 19 óra között, valamint november 29-én vasárnap 8 órától 19 óráig is várja a lakosság élelmiszer adományait országszerte közel 150 településen. Az akció keretein belül az Auchan, a METRO, a Penny Market és a Tesco üzletláncok biztosítják a helyszínt közel 300 áruházban, ahol az Élelmiszerbank önkéntesei várják az élelmiszeradományokat, elsősorban alapvető tartós élelmiszereket.
Az idei évben a Tesco a helyszín biztosításán túl, a vásárlók hozzájárulását elismerve, pénzbeni adománnyal is segíti az akció sikerét és ezáltal a nélkülözők ellátását.
Az összegyűjtött adományokat az Élelmiszerbank karitatív szervezetek közreműködésével a gyűjtések helyének közelében élő rászoruló családoknak juttatja el még karácsony előtt.

A CIB Bank főtámogatásával megvalósuló akció lebonyolításában körülbelül 5000 önkéntes vesz részt, köztük a CIB több mint 200 munkatársa. Az adománygyűjtés magánszemélyek és a vállalati szféra példa értékű összefogása. A kezdeményezéshez a több ezer önkéntes mellett idén is csatlakoznak hazai hírességek a Centrál színház közreműködésével. A művészek üzenetei az akcióval kapcsolatban az alábbi linken tekinthetőek meg.
<https://youtu.be/hqj6PmRl88Q>

„Tavaly a lakosság 194 tonna tartós élelmiszert ajánlott fel a gyűjtési hétvége során, így közel 30 ezer rászoruló családnak segíthettünk az összeállított csomagok átadásával. Bízunk benne, hogy idén még több családot tudunk majd támogatni az ünnepek közeledtével. Ezúton is szeretnénk megköszönni a résztvevő áruházláncok és a CIB Bank támogatását, valamint több ezer önkéntes segítőnk munkáját, akik nélkül ezt az akciót nem tudnánk megszervezni” – mondta el Cseh Balázs, a Magyar Élelmiszerbank Egyesület elnöke.

A Karácsonyi Adománygyűjtésben résztvevő áruházak listáját ITT találhatja meg.

A Magyar Élelmiszerbank Egyesület

Az Élelmiszerbank 2005 óta, működésének 10 éve alatt, folyamatosan növeli az évente megmentett élelmiszerfeleslegek mennyiségét. Az Egyesület fő tevékenységeként gyártóktól, kereskedelmi hálózatoktól gyűjti be a felajánlott élelmiszerfelesleget, melyek között vannak közeli lejáratú termékek, csomagolási hibás termékek, de akár szezonálisan már nem eladható, kiváló minőségű élelmiszerek is. Az Élelmiszerbank közel 300 000 nélkülözőt lát el 220 partnerszervezetén keresztül. 2005-ös megalakulása óta 34 600 tonna élelmiszert osztott ki közel 14,6 milliárd forint értékben.

Bővebb információ:

Sczígel Andrea
külső kapcsolatok igazgató
Magyar Élelmiszerbank Egyesület
1172 Budapest, Lokátor u. 3.
mobil +36 30 619 9940
tel/fax +36 1 261 3991
sczigel.andrea@elelmiszerbank.hu

Élelmiszerbank - "Az Ételmentő Szolgálat"
[www.elelmiszerbank.hu](http://www.elelmiszerbank.hu)

**3. Decemberi programok az újpesti lámpásokkal**

Meghívó Karácsonyra

Kedves Tagjaink!

Közeleg a karácsony, és ennek jegyében tartjuk meg soron következő klubnapunkat December 2.-án.
Sok minden vár Rátok ezen a délutánon. Kitelepül hozzánk a LÁTHATÁR BOLT. Akár magatoknak, akár ajándékba vásárolhattok a készletből, mely között megtalálhatjátok a legkülönbözőbb nagyítókat, apró ajándéktárgyakat és különböző segédeszközöket is.
Ha még sem találnátok kedvetekre valót, még lesz idő a boltba is ellátogatni Karácsony előtt. Kézműveskedni is fogunk, mivel tavaly nagy sikere volt a saját készítésű koszorúknak! Idén mást, asztaldíszeket és karácsonyfa díszeket alkotunk majd együtt. Vendéget is hívtunk, mégpedig Lena-t, a Ki mit tube zenei tehetségkutató műsor döntősét, hogy a Karácsony hangulatát még jobban a klubba tudjuk Nektek varázsolni.
A Karácsonyi klubunk időpontja: December 2.-a
Helyszín: Bp.1043 Tavasz u.4. Ady Endre Művelődési Ház Galéria Terem.
Időpont: Délután 3 órától 5 óráig.

Vannak még decemberi programjaink amelyekre reményeink szerint sokan eljöttök.
December 9.-én délelőtt 11 órától az újpesti István téri karácsonyi vásárba csalunk ki Titeket és Kísérőtöket, valamint meghívunk benneteket séta közben egy kis sütizésre is.

December 16-án délelőtt 10 órától lámpás vásárt tartunk, ahol saját készítésű ajándékokat árusítunk adomány céljából. Rengeteg féle apró ajándékot szerezhettek majd itt be szeretteiteknek, melynek bevételét természetesen a klubokra fordítjuk. A karácsonyi vásárok elengedhetetlen „kelléke” a forralt bor, ezért az ide ellátogatókat ezzel a finomsággal fogjuk várni! Szeretettel várunk Mindenkit kísérővel, családtaggal. Reméljük mindenkivel találkozunk!

Helyszín: Bp.1146 Hermina út 57. Tárgyalóterem 10 órától 16 óráig.

December 17.-én hatalmas karácsonyi buli vár mindenkit!
Zene, tombola, jókedv, étel-ital.. igazán jó szórakozásnak nézünk elébe!
Kikapcsolódás jár mindenkinek, gyere el, és érezd jól magad velünk.
Helyszín: Bp.1146 Hermina út 47. (MVGYOSZ székház) Időpont: 10 órától 14 óráig
Részvételi szándékodat minden program esetén kérjük, hogy feltétlenül jelezd nekünk:
06-70/602-93-68 vagy 06-70/984-85-93
lampas.ujpest@gmail.com
S hogy még jobb kedvet csináljunk a programokhoz, Panka versbe öntötte a következő hónap eseményeit. Itt a kedvcsináló!

Decemberben is

A minap beteg lettem, s féltem kimaradok,
Pedig decemberben várnak a jó programok.
A már sokszor említett kedves lányokkal, s fiúkkal,
Kikapcsolódni mehetünk a lámpásokkal.

Ne legyen beteg, vigyázzon mindenki magára,
Mehessünk együtt a karácsonyi vásárra.
Sok szép dologból lehet majd választani,
Az ajándékokkal érzelmeket fakasztani.

Másnap meg ott lesz a karácsonyi buli,
Lehet ismerkedni, enni, zenére ropni.
Nem lesz belépő, de tombola igen,
A jókedved mellett szerencséd is legyen.

Várunk szeretettel! Széles Attiláné (Panka), Kulman Tiborné (Erika), Eleki Abigél (Abi)

A helyszínekről érdeklődni az alábbi elérhetőségeken lehet.
VGYKE ügyfélszolgálat (1146 Bp. Hermina út 57.):
061/384-55-41
ugyfel@vgyke.com

**4. Klubnap az ünnep jegyében**

Kedves Klubtársunk!

Sok szeretettel invitálunk következő klubnapunkra, melynek időpontja: 2015. december 1., kedd délután 14-16 óra között. A helyszín az Újlak utcai Családsegítő. A klubnapra kitelepül a VGYKE Láthatár boltjának munkatársa, aki mintát hoz a bolt segédeszköz kínálatából, így vásárlásra is módotok nyílik helyben. Ezután kézműveskedni fogunk, vagyis előkészülünk arra, hogy az adventi időszakban apró ajándékkal kedveskedjünk azoknak, akik adományoznak az Egyesületünk klubjának.

2015. december 5-én, szombaton 10:00- kb.13:00 óráig kitelepülünk a rákosmenti Fő térre, ahol az adventi időszakban karácsonyi vásárt, rendezvényeket tartanak. Mi egy kis faházat kapunk, ahol szórólapot osztunk, érzékenyítünk, Braille írást ismertetünk, adományt gyűjtünk. Várunk Benneteket is szeretettel! Látogassatok el a standunkra!

2015. december 17-én, 10:00-kb.14:00 között a VGYKE karácsonyi rendezvényét tartjuk, ahol egy kis harapnivalóval, talpalávalóval, tombolával, és főképp szeretettel várunk benneteket!
Helyszín: MVGYOSZ székház, 1146 Hermina út 47.

Részvételi szándékotokat minden esetben kérjük jelezzétek!
e-mail címünk: lampas.rakosmente@gmail.com
Telefonszámok: Krayné Faragó Zsuzsanna: 06 70 984 8468,
Domoszlai János Ferenc: 06 20 557 25 72,
Acsay Péter: 06 70 248 59 53

Amennyiben kedveskedni szeretnétek a társaságnak, és módotokban áll, a klubon szívesen fogadjuk felajánlásaitokat édesség, üdítő és gyümölcs formájában.

Minden rákosmenti látássérültet és érdeklődőt sok szeretettel várunk!

**5. Új klub alakult**

Kedves XV. Kerületi Látássérült Társunk!

Örömmel tudatjuk Veled, hogy megalakult a XV. KERÜLETI LÁTÁSSÉRÜLTEK KLUBJA.

Az első klubnapot december 4.-én tartjuk, 14-17 óra között, a Nyitott Ajtó Együttműködési Iroda helyiségében
1156 Budapest, Páskomliget u.6.
(az Újpalotai Vásárcsarnokkal szemben, a CIB Bank mellett)

Megközelíthető:
a 196, 296, 96, 130, 231 buszokkal, valamint a 69-es villamossal (Vásárcsarnok megálló)

Az esemény regisztrációhoz kötött.

A részvételi szándékodat jelezzed Moldován Eszternél 06-30/536-3941-es telefonszámon, vagy az eszter660@gmail.com E-mail címen, illetve Csukáné Polyák Erzsébetnél 06-30/677-8252-es telefonszámon, az cs.polyakerzsebet@gmail.com E-mail címen, illetve a Facebook-on december 1-jéig, a XV. kerületi látássérültek zárt csoportjában.
(Szeretettel fogadjuk a kerületi látássérültek csatlakozását az oldalhoz).

Amennyiben módodban áll, szívesen fogadjuk hozzájárulásodat némi aprósütemény, üdítő formájában.

Mindenkit sok szeretettel várunk,
hívd el a hozzátartozóidat, a barátaidat is!

Üdvözlettel:

Moldován Eszter közösségi civil szervező
Csukáné Polyák Erzsébet mentorszülő segítő

**6. Tévhitek az egészségről**

Az újbudai Lámpás Klub sok szeretettel meghív mindenkit a decemberi rendkívüli klubdélutánra.
A klubdélutánon lehetőség nyílik a 2016-os tagdíjak befizetésére a kitelepülő Ügyfélszolgálatnál, valamint jelen lesz Fodor Ágnes, a VGYKE elnöke is.
A klubdélután fő programja egy előadás és beszélgetés lesz, melynek címe: „Tévhitek az egészségről”. Az előadást dr. Kiss János tartja, aki szívesen válaszol majd a megjelentek kérdéseire is.
A program helyszíne a BMK épülete: Budapest, XI. Etele út 55. fszt/22 (Bikás parknál)
Időpontja: 2015. december 1. 14 óra 20 perc.
Bármilyen kérdésre a 0670-984-1745-ös számon készségesen válaszolunk
vagy a lampas.ujbuda@gmail.com emailen.

**7. MEGHÍVÓ**

Kedves közösségi Tagjaink és Érdeklődők!

Szeretettel várunk Benneteket és kísérőiteket a decemberben megrendezésre kerülő programjainkra!

Elbűvöl a karácsonyi vásárok forgataga? Izgatottan várod, hogy milyen kézműves illatos, ízes, színes újdonságokkal rukkolnak elő a kereskedők évről-évre, de unod már a Vörösmarty teret? Ha igen, akkor tarts velünk egy különleges ünnepváró kiruccanásra a Four Seasons Hotel csodaszép karácsonyi piacára!

Időpont: 2015.12.04. péntek, 16.00- 18.00
Helyszín: Four Seasons Hotel (1051. Budapest, Széchenyi István tér 5-6)

Találkozzunk a 2-es metró Deák téri peronján, a Keleti pályaudvar felől érkező oldalon, 15:40 és 15:50 között.

Jelentkezéseteket a programra december 2-án szerdán 12:00 óráig várjuk a lampas.bp13@gmail.com, vagy a lampas.zuglo@gmail.com e-mailcímek valamelyikén, illetve +3670-984-50-71-es telefonszámon!

Következő programunk a havi klub, a karácsony jegyében. Egy az Ünnephez valamelyest kötődő igazi olasz klasszikus a Legyetek jók, ha tudtok című film narrált vetítésére hívunk benneteket! Aki a nyári kertmozizásról lemaradt, az most télen ne hagyja ki a kuckolódó mozit, forraltborral és süteménnyel! Apró meglepetéssel is készülünk nektek, legyen ez az első ajándék a fa alatt!

Időpont: 2015.12.15., 15:00-19:00 óra között.
Helyszín: 1122 Bp., Tóth Lőrinc utca 4.

Találkozzunk a Déli pályaudvarra érkező metró peronján 14:20-14:30 között.
Jelentkezéseiteket erre a programra december 14-én 12:00 óráig várjuk a fent említett elérhetőségek valamelyikén.

December 16-án 10.00-17.00 óra között a Lámpás csapatok karácsonyi vásárt rendeznek a VGYKE CSERFS Központjában (1146 Bp., Hermina út 57.) Ha valaki szeretne készíteni valamit és az árulni, kérjük, jelentkezzen december 11-ig. Egy asztal díja, amire kirakhatjátok a portékáitokat, 500 Ft. Az áru ellenértékét természetesen megtarthatjátok, saját magatoknak árultok. Látogatóként és vásárlóként is várunk benneteket, gyertek minél többen!

Évbúcsúztatás gyanánt a VGYKE tagokkal és kollégákkal együttes karácsonyi bulit tart! Erre a programra is várunk mindenkit szeretettel!
A program időpontja: 2015.12.17. csütörtök, 10.00-14.00
Helyszíne: Vakok és Gyengénlátók Országos Szövetsége, Hermina terem (Hermina út 47.)
Jelentkezéseiteket erre a programra is december 11-én, 12.00 óráig várjuk. A program ebéddel egybekötött!

FONTOS: bármelyik programról legyen szó, jelentkezzetek időben és tüntessétek fel, hogy egyedül vagy kísérővel érkeztek-e, mert ennek tükrében látjuk, hány segítőre van szükség a program zavartalan lebonyolításához. Köszönjük!

A megjelenésetekre feltétlenül számítunk!

Zugló és a XIII. kerület Lámpásai:
Jánosi Veronika és Susovich Erika

**8. „Bál az Operaházban”**

2015. november 18-án kulisszabejárást szerveztünk az Operába, amely számos érdeklődőt vonzott. Csatlakoztak hozzánk más kerületekből is, összesen 20-an vettünk részt a programon, és velünk volt Ruzsa Viktor, a Civil Rádió Munkatársa is, akinek a jóvoltából hamarosan elhangzik majd egy interjú a programunkkal kapcsolatban.
Az aulában várt minket az Opera Jószolgálati Nagykövete és magánénekese Bokor Jutta, aki Rákosmentén a Bartók Zeneházat igazgatja. Tőle hallhattunk arról, hogy az Opera területe eredetileg Podmaniczky Frigyes tulajdona volt, akinek szívügye volt a kultúra, és ő engedte át a területet arra a célra, hogy megépülhessen az Operaház Ybl Miklós tervei alapján.
A megnyitón, - amelyen részt vett egykor Ferenc József császár és Erzsébet királyné is, - a Bánk bánt, és a Hunyadi Lászlót adták elő Erkel Ferenc vezényletével. Lehetőségünk volt megtapintani az Opera csodálatos márványoszlopait, a zeneszerzők mellportréit, a megilletődötten sétáltunk fel a süppedős bársonyszőnyeggel borított lépcsőkön, megsimíthattuk a falakat burkoló selyemtapétát, pihenhettünk egy kicsit a nézőtéren.
A látogatásunk legörömtelibb pillanataként bekukkanthattunk az Opera jelmeztárába, ahová csak kevesen juthatnak el! A hosszú-hosszú teremben egy-egy előadás külön kétajtós szekrénye rejti a programhoz tartozó jelmezeket: díszes álarcokat, harci sisakokat, kardokat, elegáns urak és úrhölgyek báli ruháit, kalapjait, balett előadások alkalmával viselt tütüket. És ezek némelyikét fel is próbálhattuk! Ábrándoztunk, milyen lenne az életünk színészként… Hazafelé azon gondolkoztam, vajon van-e lehetőség arra, hogy részt vehessünk egyszer egy narrált operaelőadáson? Előbb-utóbb ennek is utánajárunk, ígérjük!

**9. Lámpás programon voltunk Újpesten**

A hét nagyon jól kezdődött nekünk, újpesti lámpásoknak, és kedves tagjainknak, akik velünk tartottak a hideg délelőtt ellenére. A Neográdi László helytörténeti gyűjteményre lettünk kíváncsiak, ezért ellátogattunk a kiállításra. Nem is gondoltuk volna, milyen régre kalandozunk vissza a hallottak alapján az időben.
A tárlat vezetőjének fantasztikusan érdekes előadásával gyorsan szaladtak az évtizedek velünk. Újpest története a mai napnál ért véget, és észre sem vettük, hogy másfél órája hallgattuk a kiállítás vezetőjének, Szőlősi Mariannak a történelmi kalauzolását. A nagy „utazásban” megéheztünk, így egy közeli étteremben csillapítottuk éhségünket, és pihentük ki az utazás fáradalmait. Ismét mindenki nagyon jól érezte magát.

Újpest lámpásai: Eleki Abigél (Abi), Kulman Tiborné (Erika), Széles Attiláné (Panka).

**10. Kórházban Bazsikánál**

A sághelyi Bazsikával, akinek minimális fénylátása van, a nyári hőségben találkoztunk először: a szüleivel jött Budapestre, hogy találkozhasson a Mentorszülő Hálózat munkatársaival, pontosabban, a szülei kezdeményezték a látogatást a Mentorszülők a Látássérültekért Hálózat Facebook-oldalán.
A napokban tudtuk meg, hogy Bazsika Budapesten kórházba került: túlnyomás jött létre a szemében, amit az orvosok műtéttel tudtak csökkenteni. Szerencsére, Bazsika már jobban van – sőt, a kórházat is elhagyhatta s most otthon gyógyul. Az elmúlt héten még a kórházban látogattam meg. Nemcsak Bazsika, aki nagyon örült a látogatásnak, és akivel jót játszottunk egymással, hanem az édesapja is a kórteremben volt: ebben a nehéz helyzetben az apuka nagyon örült annak, hogy egy mentorszülővel beszélgethetett az örömökről és a gondokról.

Csukáné Polyák Erzsébet
mentorszülő- és szülősegítő munkatárs

**11. Ünnepség Dabason**

Hangulatos és nagyon szeretetteljes ünnepségen vettünk részt Dabason, ahol a Dabas és Térsége Látássérültjeinek Egyesülete a 10. és az Együtt Könnyebb Klub fennállásának 22. évfordulóját ünnepelte.
Az ünnepséget Roicsik Lászlóné, a DATLE elnöke nyitotta meg. Nagyon sok meghívottat megköszöntött, méltatva érdemeiket. Ezután Fodor Ágnes, a VGYKE elnökének köszöntő szavai következtek.
A beszédek után egy színes ének produkció következett, majd a színpadi műsort egy zenés, táncos program követte. A vendéglátásban is jeleskedtek a dabasiak: mind a sós, mind az édes harapnivalók nagyon finomak voltak.

Összességében egy igazi, tartalmas programban lehetett része a jelentős számú egyesületi tagnak, munkatársnak és valamennyi meghívott vendégnek. A budapesti csoport minden tagja még a visszaútra is kapott egy kis süteménycsomagot!

Köszönjük a dabasiak áldozatos munkáját, segítőkészségét, lelkes szervező tevékenységét.

Michlné Nagy Ibolya

**12. Igazán kifejező és motiváló videó: "Merni"**

Rövid jeleneteket látunk, a főszereplő egy gyönyörű fiatal lány. Az őt játszó színésznő minden jelenetben más ruhát, frizurát és kiegészítőket visel, jelezvén az idő múlását és az egymástól eltérő élethelyzetek kontrasztját, ahol a központi probléma mégis mindig ugyanaz marad.

Először színpadon látjuk a lányt egy meghallgatáson, előtte a felvételi bizottság, ő pedig arcán bizonytalansággal lassan hátralépkedve visszavonul... Aztán egy kislány tűnik fel a tengerparton - vélhetőleg gyerekkori önmaga - aki mikor meglátja, hogy a víz a lábához közeledve kicsap a fövenyre, egyre hátrább húzódik, nehogy elérjék a hullámok. A következő pillanatképben egy galériateremben találkozunk a főhőssel - immáron felnőtt nőként - nem meri levetni köntösét, hogy az aktrajzot tanuló diákok megörökíthessék meztelen testét. A kamera ismét az arcára, majd a lábaira közelít, megint hátralép. A következő képben egy újabb élethelyzetben látjuk, éppen becsukja a főnöke irodájának ajtaját, az arcán látszik, igazságtalanul bántak vele, kihátrál... Ezután egy bárban tűnik fel, mosolyogva lép be, majd mikor meglátja szerelmét egy másik lánnyal flörtölni, arckifejezése elkomorul és ismét hátralép. A következő jelenetben egy sötét és baljós erdő szélén találja magát, ahol ugyancsak lépteket látunk, de ezúttal nem az övét, hanem egy farkasét, aminek előbb két mellső lábára közelít a kamera, majd a feje tűnik fel. Tátott szájjal, meredten vicsorog a lányra, aki egy pillanatig habozik, majd erőt vesz magán és nekiront az állatnak.

Ahogy egymással szembe futnak, jelenetváltás történik és az előző időrendet követve egy-egy snittel elválasztva megismétlődnek a helyszínek. A zene hangulatában és intenzitásában beálló változás is ezt narratív fordulatot követi.
Először a színpadot látjuk, ahol a lány ezúttal gyönyörű gyakorlatot mutat be, nekifutásból spárgázva a levegőben, majd a kislány önfeledten szalad be a tengerbe, a galériába pedig határozottan lép be a múzsa és egy mozdulattal dobja le köntösét. Az irodába ugyanezzel az eltökéltséggel érkezik a lány és ezúttal papírokat csap főnöke asztalára. A bárban végül, mit sem törődve a rivális jelenlétével, odarohan szerelméhez és szenvedélyesen megcsókolja. A videó záróképeiben megint az egymásnak rontó farkast és a főszereplőt látjuk, de ezúttal nincs vágás, mikor elérik egymást, a farkas keresztülfut a ellenfele testén és porrá válik. A kamera ismét a lány arcára közelít, aki győztes mosollyal néz vissza az állat levegőben tovaszálló maradványaira, majd továbbáll, miközben a képernyőn megjelenik a "Dare. Change", azaz "Merj változni!" felirat.

Forrásvideó:
<https://www.youtube.com/watch?v=sb2YOg_dkQM>

**13. Új szolgáltatást indít az MVGYOSZ - Okos Klub**

Az MVGYOSZ ünnepélyes megnyitó keretében indítja el új, az okostelefonok látássérültként történő használatát segítő szolgáltatását.
A megnyitó időpontja: 2015. december 2. (szerda), 16:00 óra.
Helyszíne: az MVGYOSZ kiselőadó terme
Az Okos Klub keretében lehetőséget biztosítunk a résztvevőknek az egymás közötti tapasztalatok megosztására, az iOs és Android operációs rendszerek megismerésére, az ezekkel működő készülékek kézbe véve történő kipróbálására, szakértők által tartandó használati útmutatók meghallgatására, készülékhasználat tanulásra, segítő applikációk megismerésére, használatuk elsajátítására.
Olyan kiegészítő eszközöket is tervezünk beszerezni és bemutatni, amelyek hazánkban eddig még ismeretlenek voltak, de rendkívül hasznosak egy látássérült számára.
Az Okos Kulb célja, hogy a látássérült személyeket hozzásegítsük ahhoz, hogy önállóbb és teljesebb életet élhessenek.
Minden alkalommal egy résztvevő értékes ajándékban részesül.
Terveink szerint minden héten egy alkalommal 16:00-tól 18:30-ig tartanánk a klubfoglalkozásokat. Amennyiben az igények indokolttá teszik, a foglalkozások számát növelni fogjuk.
A szolgáltatás igénybevételét az iphone@mvgyosz.hu címre küldött e-mailben kérem írásban jelezni. Az elektronikus levél tárgy mezőjében szerepeljen az okos klub szöveg.
A szolgáltatás díja az MVGYOSZ Természetes Személy Tagok Szervezete, vagy valamely tagegyesületének tagjai esetében fél évre háromezer forint, amiért cserébe 20 alkalommal vehetnek részt a foglalkozásokon. A fenti tagsággal nem rendelkezők részvételi díja nyolcezer forint.

Minden érdeklődőt szeretettel várunk!
Angyal Gábor

Forrás:
MVGYOSZ hírlevél 55. szám

**14. A Láthatár bolt ajánlatai**

Kedves Vásárlóink!

**Láthatár segédeszköz boltunk december 21-22-23.-án és 28-29.-én is nyitva tart 9 órától 15 óráig!**

Decemberi kínálatunk!

* Magyarul beszélő üveglapos konyhamérleg 25.990Ft
* Magyarul beszélő vérnyomásmérő 29.990Ft
* Magyarul beszélő vércukor mérő 12.500Ft
* 50 darabos tesztcsík vércukor mérőhöz 3800Ft
* Cimkéző toll szett 45.990Ft
* Angolul beszélő női, férfi karórák 9500Ft-tól
* Tapintható karórák 10500Ft
* Angolul beszélő, asztali ébresztő óra 4950Ft

**Újdonság!**
Láthatár Ajándékutalvány kapható 1000Ft, 2500Ft, 5000Ft és 10000Ft címletekben.

Elérhetőségeink és a bolt nyitvatartása:
Cím: 1146 Budapest, Hermina út 57.
Nyitvatartás: kedd, szerda, csütörtök 09.00-17.00 óra között.
Pénteken: 09.00-15.00 óra között

Telefon: (1) 384-55-41 4-es menüpont.
Mobil: 06 70 383 3611
E-mail: lathatar@vgyke.com
weboldalunk:
<http://www.vgyke.com/lathatarbolt>
közösségi oldalunk:
<https://www.facebook.com/lathatarbolt>
Csoportokat előzetes telefonos egyeztetés esetén hétfőn is kiszolgálunk.

Katona Zsuzsanna,
boltvezető

**15. Apró hírek - programmorzsák**

**a, - Pótlóbuszok járnak az M1-es metró helyett**

November 28-án este és 29-én egész nap az M1-es metró helyett pótlóbuszok járnak
2015. november 28-án, szombaton 20 órától november 29-én, vasárnap, az utolsó járat indulásáig az M1-es metró helyett pótlóbuszok szállítják az utasokat a teljes vonalon vágányfelújítás miatt. Szombaton az utolsó utasszállító szerelvény a Mexikói úttól 19:31-kor, a Vörösmarty tértől 19:46-kor indul.
A vágányfelújítás ideje alatt az M1-es pótlóbusz közlekedéséről, illetve megállóhelyeiről az alábbi forráslinken tájékozódhat:
<http://www.bkk.hu/2015/11/november-28-an-este-es-29-en-egesz-nap-az-m1-es-metro-helyett-potlobuszok-jarnak/>

**b, - Nyugdíjas Expo 2015**
Idén már hetedik alkalommal kerül megrendezésre Nyugdíjas Expó.
A rendezvény ismét a SYMA Csarnokban lesz december 4-5-én.

A látogatók megismerkedhetnek több száz szolgáltatóval és termékkel, amelyek az egészségmegőrzést, az életminőség megtartását szolgálják, kedvezményes üdülési ajánlatok között válogathatnak, és számtalan ötletet találnak a szabadidő tartalmas eltöltéséhez.
Idén kiemelten foglalkozunk az idősbarát szállodák, gyógyfürdők, vendégváró helyek bemutatásával, illetve széleskörű lehetőséget biztosítunk a budapesti színházak kínálatából is.

Ismételten igénybe vehetik a szűrőkamion ingyenes szolgáltatásait.
Gondoskodni fogunk azokról a meglepetésvendégekről, akik a jó hangulatot fogják garantálni. Pénteken Bakacsi Béla, és az Operett Színház, szombaton Soltész Rezső várja a látogatókat. Rengeteg játék nyereménysorsolás ingyenes szűrések, karácsonyi vásár vár minden vendégre.

Szeretettel várjuk!

Forrás:
<http://nyugdijasexpo.hu/2015/rendezveny>

**c, - TestOdüsszeia**

Ismét külső-belső utazásra invitál mindenkit a bOdyssey project - TestOdüsszeia! Ne hagyjátok ki, csodálatos élmény!

Időpont: 2015. november 28. (szombat), 19:00
Helyszín: KIMI (Keleti István Művészeti Iskola), 1068 Bp., Szondi utca 83-85.

Az Odüsszeia itt és most, veled történik. Te vagy Odüsszeusz, te vagy Pénelopé és Télemakhosz, a hajósok és a kérők – minden benned, veled, általad megy végbe. Nem kívülálló befogadó vagy, nem néző, hanem „érző”.

Mi pedig nem színészek vagyunk, hanem kísérők és „éreztetők”, akik felidézik, felidéztetik, eljátszatják veled a mesét, eldünnyögik, elringatják, eldögönyözik. (Ne félj, a testeddel semmi intimebbet vagy fájdalmasabbat nem teszünk, mint egy közepesen erőteljes masszőr – s ezt a játékszabályt természetesen neked is be kell tartani.) Szóval testestül-lelkestül benne vagy a történetben. Add át magad neki, hagyjad, hadd sodorjon.

De nem is Homérosz története a legfontosabb, hanem hogy meséljünk, a magunk nyelvén, arról az emberről, aki bolyong a világban, keres valamit, s szeretné otthon érezni magát valahol.

Például Ithakában.

Vagy saját testi-lelki valójában.

Forrás:
<http://bodyssey.hu/>

**d, - December 3. a fogyatékossággal élők világnapja**

Az ENSZ december 3-át a Fogyatékos Emberek Világnapjává nyilvánította 1992-ben, hogy felhívja a figyelmet a baleset, betegség, katasztrófa következtében fogyatékossá váltak problémáira.
A világnap elődje az 1981-1992 között minden év szeptember 18-án tartott Rokkantak Napja volt.
A világon mintegy 650 millió ember, ezen belül a világ fejlett országaiban a lakosság mintegy 10 százaléka él valamilyen fogyatékossággal. Magyarországon 600 ezerre becsülik a tartósan egészségkárosodott és fogyatékossággal élő emberek számát; az ő sorsuk alakulása közvetve a lakosság harmadát érinti. A fogyatékossággal élők száma az Európai Unióban (EU) mintegy 80 millió, a lakosság 15 százaléka.
Az ENSZ Közgyűlése 2006. december 13-án fogadott el egyezményt a fogyatékkal élők jogainak védelméről, amely 2008. május 3-án lépett hatályba. Magyarország az elsők között csatlakozott az új egyezményhez. A mintegy 50 fejezetből álló konvenció megköveteli a csatlakozó országoktól, hogy fokozatosan könnyítsék meg a hátrányos helyzetűek részvételét a közlekedésben, az oktatásban, a munkában, a kikapcsolódásban, és törvényben kell tiltaniuk a fogyatékossággal élők bármilyen megkülönböztetését, törölniük kell jogrendjükből a hátrányos megkülönbözetést tartalmazó jogszabályokat. Ez az első olyan nemzetközi egyezmény, amely jelnyelven, Braille-írásos verzióban, az értelmileg akadályozottak számára könnyített változatban is hozzáférhető.

Forrás:
[www.rehabportal.hu](http://www.rehabportal.hu)

**e, - I. adventi jótékonysági futás**

Helyszín: Székesfehérvár, Várkörút
Időpont: 2015. november 29., vasárnap, 10 óra
Futótávok: 1 km (1 kör) vagy 5 km (5 kör)

A futóverseny győztesei értékes különdíjat kapnak.
Támogassa részvételével a fehérvári olimpikonok felkészülését, valamint a Székesfehérváron működő gyermekotthon tevékenységét.
Regisztráció a helyszínen 9 órától.
Nevezési díj nincs, a részvétel önkéntes alapon 12 év alatt min. 100 forint, 12 év felett min. 500 forint összegű adomány helyszínen történő befizetéséhez kötött.

Szervezők: Székesfehérvár Megyei Jogú Város Önkormányzata és az Alba Regia Atlétikai Klub.
A rövid határidő miatt és az egyszerűség kedvéért lehetőség szerint már látássérült-segítő párosok jelentkezését várjuk, de ha valakit csak az tartana vissza, hogy nincs segítője, az is írjon bátran és igyekszünk segítőt találni!

Ez a futás kezdőknek is ideális a rövid távok miatt, illetve arra is jó alkalom, hogy először próbáld ki, milyen is hidegben futni, én is így teszek!

Jelentkezni tudtok a nemeth.orsi@chello.hu E-mail címen! Az utazás részleteit a jelentkezőkkel egyeztetjük.

**f, - Decemberi narrált színházi előadások**

Az alábbiakban narrált, illetve jelnyelven tolmácsolt előadásokra kérjük részvételi szándékukat jelezzék a Bonecz@90decibel.org e-mail címen, illetve a 06-20-9588688 telefonszámon.

December 3. 19 óra, Székesfehérvári Vörösmarty Színház

Tracy Letts: Augusztus Oklahomában (családregény)
Narrátor: Bonecz Ervin
Jelnyelvi tolmács: Szemánszki Renáta
Az Augusztus Oklahomában fanyar humorral és megrendítő drámaisággal mesél egy családról, amelyben mindenki hordoz valami „titkot”. Felsejlik a Weston család múltja és jelene, miközben felszabadultan-sanyargatóan azon gondolkodunk, hová is meneküljünk az augusztusi forróság elől.

December 20. 15 óra, Kecskeméti Katona József Színház

Tolcsvay László - Müller Péter - Müller Péter SziámiIsten pénze
Dickens Karácsonyi ének című műve alapján
Narrátor: Bonecz Ervin
Főhősünk, Scrooge szerint az ember annyit ér, amennyi pénze van. Felesleges is hosszasan taglalni, hogy ezzel a felfogással milyen egyéb jellemvonások tarkítják az eredetileg Charles Dickens által megteremtett figurát. Elég az hozzá, hogy a karácsonynak már a gondolatától is rosszul van és az egész szeretet-ünnepre csak mint bosszantó hercehurcára tekint, elutasítva minden feléje irányuló kedvességet. Ám az utolsó óra mindenkit számadásra kényszerít és a visszafordíthatatlan pillanatban még a szegény gazdag vállalkozó is elszörnyedve tekint vissza üres, rideg és szeretettelen életére. Ezen az úton kísérjük el őt, szebbnél szebb dalok, tanulságos történetek, érdekes figurák társaságában. A siker záloga pedig nem más, mint a Müller Péter, Müller Péter Sziámi és Tolcsvay László alkotta szerzőtrió.

December 29.,15 óra SYMA Rendezvényközpont 1146 Budapest, Dózsa György út 1
A Játékkészítő (zenés akciómese)
Narrátor: Kővári Szimonetta
Jelnyelvi tolmács: Bödök Ilona
Volt egyszer egy magányos, szemüveges kisfiú, Peti. Az iskolatársai gyakran csúfolták, egyszer még be is zárták egy elhagyott épületbe, ahol a szemüvege is leesett a sötétben. Ám ahogy elkezdett tapogatózni utána a földön, egyszer csak egy piros keretes varázs-szemüveg akadt a kezébe, amitől rögtön bátrabb lett. Elindult megkeresni a kijáratot, és közben összetalálkozott a Malaccal, aki a Játékkészítőhöz indult, hogy videojátékká válhasson. Mert ma már csak így lehet létezni, a régi mesehősök ideje lejárt – állította. Így hát útra keltek együtt, hogy számos kalandot átélve és számos mesés barátot szerezve eljussanak céljukhoz.

**g, - Téli Pagony Feszt**

2015. november 28., 10:00

Töltsd velünk ezt a napot, mert a Pagony most is színes, változatos programokkal vár!
Lackfi János mesél új verseskötetéből, elvarázsolunk egy igazi bűvésszel, megismerkedhetsz a komolyzene izgalmas világával, jön a Varázsfuvola, előbújik a titkos bőröndből Kicsibácsi és Kicsinéni, a Cellux csoporttal különleges újrahasznosított ajándékokat készíthetsz, karácsonyi süteményeket díszíthetsz és még társasozhatsz is. Egész nap kedvezményes könyvvásár és sok meglepetés! Gyere el, várunk!
10.30 Szofi varázsol - Kőhalmi Ferenc elvarázsol mindenkit zseniális bűvésztrükkjeivel és bemutatkozik Harcos Bálint: Szofi varázsol című könyve

11.15. Olimpia csak haladóknak - Horváth Évi mindenkit alaposan megtornáztat, érkezik Finy Petra: Milu az Olimpián című könyve

12.00 Színház és Kicsiségek - egy varázslatos színházzal bemutatkozik Dániel András: Kicsibácsi, Kicsinéni és az Imikém visszatér című várva várt kötete

12.45 A varázsfuvola - opera és mese Jeli Viktória-Rofusz Kinga: A varázsfuvola című kötetéből

13.30 Smorc Angéla nem akar legóba lépni - Felolvasószínház Elek Ferenccel Dániel András-Pikler Éva új könyvéből

14.00 Emberek és gyümölcsök - Lackfi János és Molnár György kettőse gitárral és versekkel az új verseskötetből, a Belvárosi gyümölcsökből

* Hasznosíts újra kreatívan! - kézműves programok a Cellux csoporttal - bemutatkozik a Biri és Brúnó a Szivárvány utcában című családi alkotókönyvünk
* Készíts adventi sütimeglepetést a Tündérkonyhával
* Játssz a Gémklub társasjátékaival, ismerd meg a legújabb társasokat Pagony kedvencekből: ott lesznek az Óvodás vagyok!, az Amíg utazunk és az Időfutár játékok
* Fényképezkedj egész nap Boribonnal, Bogyóval és Babócával, Matyival és Sárival!

Jegyek elővételben kaphatók a jegymester.hu oldalon és a helyszínen!

Jegyárak:
Gyerek belépő: 600 Ft
Felnőtt belépő: 800Ft
Családi belépő (2 felnőtt+ kiskorú gyermekeik): 1900 Ft

Forrás:
<https://www.pim.hu/object.b52370c0-1d36-4698-baed-0193dad7dcb2.ivy>

**h, - Advent a Palotanegyedben**

Ünnepi Koncertek a Párbeszéd Háza dísztermében

Helyszín: Párbeszéd Háza 1085 Budapest, Horánszky u. 20.

November 29. vasárnap
„Az első adventi vasárnap angyala kék köpenybe öltözve leszáll az égből, hogy elhozza a csöndességet…”
19.00 Kodály Zoltán Férfikar és a Cantores Ecclesiae Rézfúvós Együttes
A Cantores Ecclesiae Rézfúvós Együttes nagykoncertjei az elmúlt közel két évtizedben Józsefváros kultúrájának részévé váltak. A rézfúvós együttes ebben az évben Orbán Johanna népdalénekes, Sárosi Dániel orgonaművész és Pálinkás Péter karnagy és a Magyar Örökség díjas Kodály Zoltán Férfikar közreműködésével adja elő adventi hangversenyeit.
A műsor éteri csendességgel kezdődik, majd a hangulat műsorszámonként egyre jobban emelkedik és vonzza be az egész közönséget az emelkedett hangvételű karácsonyi dallamok világába. A koncerten felcsendülnek régi magyar népdalok, populáris karácsonyi melódiák és jól ismert dallamok Bach, Charpentier, Clarke, Kodály, Suppé, Louis Armstrong és sok más zeneszerző tollából. Karnagy: Pálinkás Péter
A koncerten közreműködik: Kodály Zoltán Férfikar; Orbán Johanna – ének; Sárosi Dániel – orgona

A következő adventi vasárnapok koncertjeiről a forráslinken tájékozódhat.

<http://parbeszedhaza.hu/program/adventi-koncertek-2015>

**i, - Újpesti Karácsonyi Vásár**

2015. november 28. - 2015. december 24. Szent István tér

Az ünnepvárás Újpesten évek óta összekapcsolódik a karácsonyi vásárral, amely ezúttal november 28-tól december 24-ig a megszokott Szent István téri helyszínen, izgalmas programmal, sztárfellépőkkel, fényfenyővel várja a kicsiket és nagyokat. Felépül a vásárváros is, amelynek faházaiban megannyi portéka csábít ajándékvásárlásra, a finom falatok és a forró italok pedig a jó hangulatot fokozhatják. Közkívánatra idén újra műjégpálya nyílik!

A részletes programkínálatról az alábbi linken olvashat:
<http://www.ujpest.hu/programok/554>

**j, - I. Magyar Extravagáns Film Poetry Est**

2015. december 3-án történelmet írunk. Illetve történelmet mondunk. Legyél te is részese az első, film alapú, látás- és hallássérültek számára akadálymentesített slam poetry estnek! Mert a kultúra, na az mindenkié.

Mi ez az egész?

Alapvetően slam poetry. A fellépőket azonban ezúttal arra kértük, nézzenek meg három rövid, magyar film részletet, majd hagyják, hogy szövegeik ezek hatására szülessenek meg.

Hogyan zajlik?

Első lépésként mi is megnézünk egy filmet. Ezt követően a slammerek előadják szabadverseiket. És hogy az élmény még izgalmasabb legyen, zsűri helyett ezúttal film kritikusok mondják el véleményüket az ihletadó filmkockákról, valamint az asszociációk mentén született szövegekről. Ezt a sort még kétszer megismételjük.

A film részletek a helyszínen audionarrációval és speciális, hallássérültek számára készített felirattal kerülnek levetítésre. A slameket és az elemzést, valamint a moderációt is végig jeltolmácsolás kíséri.

Mi az a slam poetry?

Amolyan XXI. századi szabadvers-előadói est. A slammerek előre megírt szövegeiket fejből, vagy felolvasva adják elő. Az íráskészségnek tehát ugyanakkora hangsúlya van, mint az előadói kvalitásoknak. A költemények se nem versek, se nem prózák, bár gyakran ritmusos, rímes formát öltenek. Formai követelmény azonban nincs, az előadás hossza az egyetlen meghatározott szempont.

Milyen filmekből láthatunk részleteket?

Nos, ez legyen meglepetés. Magyar klasszikusokból válogattunk. A jeleneteket egyébként összefűzi egy közös nevező. A film részletek a teljes alkotások ismerete nélkül is élvezhetőek.

Praktikus információk
Időpont: 2015. december 3., 18:30
Helyszín: Bem Mozi
Belépő: adomány (javasolt adomány 1000 Ft; prémium támogatói jegy 2000 Ft felett, mellyel a következő est megvalósítását biztosítod, valamint ajándékot kapsz tőlünk)

Előadók: Finy Petra, Tuza Mónika, Orbán Szabolcs, Stiglincz Milán, valamint Csizmazia Gábor, a Hetedik sor közepe kritikusa
Az est házigazdája: Nagygyörgy Zoltán
Jeltolmács: Rudolf Kata
Látássérült vendégeink számára a helyszínen kísérést biztosítunk. Amennyiben a helyszínre való eljutásban segítségre lenne szükséged, jelezd az akadalymenteskultura@gmail.com címen és megoldjuk a kérdést.

Forrás:
<https://www.facebook.com/events/579463602203656/>

**k, - Joulupukki — az egyetlen igazi finn Mikulás újra Magyarországon**

Joulupukki az egyetlen igazi finn Mikulás idén már 13. alkalommal érkezik november végén Magyarországra. Joulupukki, a messzi lappföldi városból Rovaniemiből repül hozzánk A Finnair Mikulás járatával a Liszt Ferenc Nemzetközi Repülőtérre 2015. November 28-án 11 óra körül érkezik meg.
Kilencnapos itt tartózkodása alatt Joulupukki jónéhány várost és kisebb községet látogat meg így hozza el a Karácsony üzenetét Lappföldről kicsiknek és nagyoknak. A nyilvános találkozók mellett Joulupukki iskolákban és árvaházakban tesz látogatásokat. Találkozik surdi és zalaszentbalázsi gyerekekkel, de nagykanizsai, pécsi, komlói, geresdlaki, ajkai, veszprémi gyerekek is találkozhatnak majd vele személyesen. Budapesten a Kőbányai Szabó Ervin Könyvtárban, a Baptista Szeretetszolgálat Deák téri Cipősdoboz várában és a Vörösmarty téri karácsonyi vásáron érhetik őt utol kicsi és nagy rajongói.
Joulupukki útját a Finnagora, a budapesti Finn Kulturális, Tudományos és Gazdasági Központ szervezi.

Joulupukki nyilvános programjai:
November 29. 15 óra: Budapest, Deák téri Cipősdobozvár
November 30. 10 óra: Budapest, Kőbányai Szabó Ervin Könyvtár, Szent László tér 7-14.
December 1. 15.30: Gödöllő, Karácsonyház, Szabadság út 4.
December 2. 17 óra: Pécs, Karácsonyi vásár Széchenyi tér
December 2. 12.30: Komló, Városháza
December 3. 13 óra: Surd, Integrált Közösségi és Szolgáltató Tér
December 3. 15.30: Zalaszentbalázs, Kulturotthon, Kossuth utca 92.
December 4. 9.30: Zalaszentgrót, Sportcsarnok Kossuth Lajos u. 11.
December 5. 9 óra: Veszprém, Petőfi Színház aulája, Óvári Ferenc utca 2.
December 5. 16 óra: Ajka, Szabadság tér 12.
December 6. 10 óra: Budapest, Vörösmarty tér, Karácsonyi vásár

Forrás:
<http://www.manoprogram.hu/component/content/article/124-cimlap/4004-joulupukki--az-egyetlen-igazi-finn-mikulas-ujra-magyarorszagon>-

**l, - Diplomás lett a segítő kutya**

Tiszteletbeli diplomás lett a segítő kutya, aki gazdája mellett végigülte az összes egyetemi órát
Az eset még 2013-ban történt, de az utóbbi napokban több külföldi oldal is felkapta újra a történetet. E szerint a Johns Hopkins University School of Education végzőse lett Kirsch, a segítő kutya, aki az összes előadást végigülte gazdájával, Carlos Morával.

A kutya diákokat megszégyenítő jelenlétéért járt is a tiszteletbeli diploma így neki is, amit gazdájával együtt vehetett át. Mind a ketten rendesen fel is öltöztek az eseményre.

Forrás:
<http://mivoltma.444.hu/2015/11/19/tiszteletbeli-diplomas-lett-a-segito-kutya-aki-gazdaja-mellett-vegigulte-az-osszes-egyetemi-orat>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:
Cím: 1146 Budapest, Hermina út 57. földszint
Telefon: 06-1/384-5541
Fax: 06-1/422-0439
E-mail: ugyfel@vgyke.com
Félfogadás:
Hétfő: 08:00-16:00,
Kedd: 08:00-16:00
Szerda: 08:00-18:00,
Csütörtök: 08:00-17:00.
Péntek 08:00-13.00

A VGYKE weboldalának címe: <http://www.vgyke.com/>
A VGYKE megtalálható a Facebookon is az alábbi linkre kattintva: <http://www.facebook.com/vgyke>
A listára az alábbi címre küldhet levelet: listaadmin@vgyke.com
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: hirlevel-request@vgyke.com
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.